Document ID: 31991R3206

ΚΑΝΟΝΙΣΜΟΣ (ΕΟΚ) αριθ. 3206/91 ΤΗΣ ΕΠΙΤΡΟΠΗΣ της 31ης Οκτωβρίου 1991 σχετικά με τις αιτήσεις για ανάληψη υποχρέωσης, για καταβολή προκαταβολής και για πληρωμή του υπολοίπου της συνδρομής η οποία χορηγείται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα προσανατολισμού, για τα λειτουργικά προγράμματα που ευνοούν επενδύσεις οι οποίες αποσκοπούν στη βελτίωση των συνθηκών μεταποίησης και εμπορίας των γεωργικών και δασοκομικών προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 866/90 του Συμβουλίου της 29ης Μαρτίου 1990 σχετικά με τη βελτίωση των συνθηκών μεταποίησης και εμπορίας των γεωργικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 3577/90 (2), και ιδίως το άρθρο 23,
Εκτιμώντας:
ότι σύμφωνα με το άρθρο 1 του κανονισμού (ΕΟΚ) αριθ. 867/90 του Συμβουλίου της 29ης Μαρτίου 1990 σχετικά με τη βελτίωση των συνθηκών μεταποίησης και εμπορίας των δασοκομικών προϊόντων (3), η κοινή ενέργεια που έχει θεσπιστεί από τον κανονισμό (ΕΟΚ) αριθ. 866/90 εκτείνεται και στον τομέα της ανάπτυξης και της ορθολογικής οργάνωσης της εμπορίας και της μεταποίησης των προϊόντων της δασοκομίας-
ότι οι αιτήσεις για ανάληψη υποχρέωσης, για καταβολή προκαταβολής και για πληρωμή του υπολοίπου, οι οποίες υποβάλλονται από τις αρμόδιες αρχές στο Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα προσανατολισμού, πρέπει να περιλαμβάνουν ορισμένα στοιχεία χάρη στα οποία να μπορεί να διευκολύνεται η εξέταση του συμβιβάσιμου των δαπανών με τις διατάξεις των σχετικών λειτουργικών προγραμμάτων και των κανονισμών (ΕΟΚ) αριθ. 866/90 και (ΕΟΚ) αριθ. 867/90-
ότι, για να επιτύχει το σκοπό της τυποποίησης των αιτήσεων για πληρωμή, η Επιτροπή χρειάζεται να θέσει στη διάθεση των αρμόδιων αρχών ένα σύστημα πληροφορικής-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής των Γεωργικών Διαρθρώσεων και της Ανάπτυξης της Υπαίθρου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι αιτήσεις για ανάληψη υποχρέωσης μιας ετήσιας δόσης και για πληρωμή μιας πρώτης ετήσιας προκαταβολής, που έχουν σχέση με τα λειτουργικά προγράμματα στο πλαίσιο των κανονισμών (ΕΟΚ) αριθ. 866/90 και (ΕΟΚ) αριθ. 867/90, πρέπει να υποβάλλονται στην Επιτροπή από την αρμόδια αρχή, σύμφωνα με το παράρτημα ΙΙ του παρόντος κανονισμού. Εντούτοις, η ανάληψη υποχρέωσης της πρώτης ετήσιας δόσης όπως και η πληρωμή της πρώτης προκαταβολής γι' αυτή την πρώτη ετήσια δόση επέρχονται αυτόματα, όταν εκδίδεται η απόφαση η οποία εγκρίνει το λειτουργικό πρόγραμμα.
2. Η αρμόδια αρχή διαβιβάζει κάθε τριμηνία στην Επιτροπή κατάσταση των πληρωμών που έχουν καταβληθεί στους δικαιούχους κατά τη διάρκεια της προηγούμενης τριμηνίας, σύμφωνα με το παράρτημα ΙΙΙ.
3. Η Επιτροπή καταβάλλει αυτόματα τη δεύτερη προκαταβολή για μια ετήσια δόση εφόσον από την τριμηνιαία κατάσταση προκύπτει ότι το 50 % τουλάχιστον της πρώτης προκαταβολής που έχει καταβληθεί για την ίδια δόση, έχει χρησιμοποιηθεί. Το ποσό των δύο προκαταβολών συνολικά, δεν πρέπει να υπερβεί το 80 % της πραγματοποιηθείσας υποχρέωσης.
4. Μετά από τη λήψη της δεύτερης τριμηνιαίας κατάστασης σχετικά με μια ετήσια δόση, η Επιτροπή προβαίνει μετά από αίτηση του κράτους μέλους ή της αρμόδιας αρχής, στην ανάληψη υποχρέωσης για την επόμενη ετήσια δόση καθώς και στην καταβολή της πρώτης σχετικής προκαταβολής όταν οι προϋπολογιστικές διαθεσιμότητες το επιτρέπουν.
5. Σύμφωνα με το παράρτημα IV, η αρμόδια αρχή διαβιβάζει την αίτηση για υπόλοιπο σχετικά με μία ετήσια δόση, το αργότερο κατά τη στιγμή της παρουσίασης της τριμηνιαίας κατάστασης στην οποία φαίνεται η χρησιμοποίηση του 50 % τουλάχιστον της πρώτης προκαταβολής για την επόμενη δόση. Ελλείψει μιας τέτοιας κατάστασης, η αίτηση για το υπόλοιπο πρέπει, εν πάση περιπτώσει, να διαβιβαστεί πριν από τις 30 Ιουνίου του έτους το οποίο έπεται του τέλους αυτής της δόσης. Τα ποσά που έχουν καταβληθεί από την Επιτροπή και τα οποία παραμένουν στη διάθεση της αρμόδιας αρχής, θα λαμβάνονται υπόψη κατά την πληρωμή της επόμενης προκαταβολής.
Άρθρο 2
1. Η αρμόδια αρχή διαβιβάζει στην Επιτροπή, το αργότερο κατά την αποστολή της πρώτης τριμηνιαίας κατάστασης, τα έντυπα βάσει των οποίων οι δικαιούχοι υποβάλλουν την αίτησή τους για πληρωμή. Τα έντυπα αυτά πρέπει να περιλαμβάνουν τουλάχιστον ένα επεξηγηματικό σημείωμα όσον αφορά τους τρόπους χρηματοδότησης της επένδυσης, μια περίληψη των δαπανών που έχουν πραγματοποιηθεί και ένα συγκριτικό πίνακα όσον αφορά τις προβλεπόμενες επενδύσεις και τις επενδύσεις που έχουν πραγματοποιηθεί βάσει των ποσοτικών και υλικών δεικτών, σύμφωνα με το σημείο 3 του παραρτήματος Ι. Επίσης, η αρμόδια αρχή πληροφορεί την Επιτροπή, μέσα στην ίδια προθεσμία, σχετικά με τις μεθόδους ελέγχου και τις διατάξεις εφαρμογής που ισχύουν σε εθνικό επίπεδο, εφόσον η ενημέρωση αυτή δεν έχει ακόμη πραγματοποιηθεί σύμφωνα με το άρθρο 5 παράγραφος 2 του κανονισμού (ΕΟΚ) αριθ. 866/90, καθώς και σχετικά με οποιοδήποτε άλλο έγγραφο το οποίο αναφέρεται στη διοικητική υλοποίηση της ενέργειας. Επίσης, γνωστοποιεί τις μεταγενέστερες ενημερώσεις της τεκμηρίωσης για την οποία γίνεται λόγος στην παρούσα παράγραφο.
2. Η αρμόδια αρχή διαβιβάζει την έκθεση εκτέλεσης σχετικά με μια ετήσια δόση σύμφωνα με τα παραρτήματα Vα και Vβ, το αργότερο μέχρι τις 30 Ιουνίου του έτους το οποίο έπεται του τέλους της εν λόγω δόσης.
Άρθρο 3
Τα στοιχεία τα οποία περιλαμβάνονται στα παραρτήματα ΙΙ έως Vβ διαβιβάζονται, καταρχήν, μέσω συστήματος πληροφορικής. Η Επιτροπή καθορίζει το αναγκαίο λογισμικό το οποίο θέτει στη διάθεση κάθε αρμόδιας αρχής. Η Επιτροπή μπορεί επίσης να αναλάβει να θέσει στη διάθεση της αρμόδιας αρχής το αντίστοιχο υλικό καθώς και την κατάρτιση ενός ορισμένου αριθμού χρήστων.
Άρθρο 4
Οι αιτήσεις για ανάληψη υποχρέωσης, πληρωμής και οι τριμηνιαίες καταστάσεις πρέπει να λαμβάνουν υπόψη τους τις προεισαγωγικές παρατηρήσεις που περιλαμβάνονται στο παράρτημα Ι.
Οι αιτήσεις και οι καταστάσεις αυτές διαβιβάζονται στην Επιτροπή από την αρμόδια αρχή, κατευθείαν ή μέσω του κράτους μέλους.
Άρθρο 5
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Οκτωβρίου 1991.

Labels: 3
15
1
6